
Dumitru CODIŢĂ *
As a signatory state of the majority international humanitarian law treaties, Romania
fulfills with responsibility the obligations that have on this domain.
In accord with the recommendations of the international institutions regarding the establishment of commissions/committee in order to coordinate the disseminations activities of this law stipulations, in March 2006, through the Government Decision nr. 420, was created the National Commission of International Humanitarian Law.
In 2007 the Commission adopted, through Common Order of the ministers represented
within the Commission, “the Organizing and Functioning Regulation” and through the
prime-minister Decision “the Romanian National Strategy of International humanitarian law
application”.
The main aspects regarding the Commission and the Strategy are presented within this
material.
I. Generalităţi
Consecventă tradiţiilor umanitare ale poporului român în general ale armatei noastre în special, România a înfiinţat o comisie şi a adoptat o strategie naţională care să asigure cunoaşterea, difuzarea, aplicarea şi respectarea prevederilor tratatelor de drept internaţional umanitar. Semnatară a majorităţii instrumentelor juridice specifice domeniului, ţara noastră este parte activă şi susţine demersurile actuale de promovare a principiilor şi valorilor umanitare.
Spre exemplu, în ultima perioadă a ratificat cel de Al doilea Protocol la Convenţia de la Haga din 1954 pentru protecţia bunurilor culturale în caz de conflict armat, adoptat la 26 martie 1999 şi a acceptat Amendamentele la Statutul Conferinţei de Drept Internaţional Privat de la Haga, adoptate la cea de-a XX-a Sesiune diplomatică a Conferinţei de Drept Internaţional Privat, la Haga la 30 iunie 2005, precum şi Protocolului privind resturile explozive de război (Protocol V), adoptat la Geneva la 28 noiembrie 2003, adiţional la
Convenţia privind interzicerea sau limitarea folosirii anumitor categorii de arme clasice care ar putea fi considerate ca producând efecte traumatice excesive sau care ar lovi fără discriminare, semnată de România la New York la 8 aprilie 1982.
Totodată, ţara noastră susţine, în mod voluntar, constituirea bugetului Comitetului Internaţional al Crucii Roşii (CICR), Înaltului Comisariat al Naţiunilor Unite pentru Refugiaţi (ICNUR) şi Oficiului Înaltului Comisar al Naţiunilor Unite pentru Drepturile Omului (ICNUDO).
În vederea asigurării unei diseminări adecvate a prevederilor dreptului umanitar, Armata României a făcut progrese însemnate în ceea ce priveşte formarea personalului propriu, prin introducerea unor cursuri de profil în cadrul programelor instituţiilor militare de învăţământ, acordându-se totodată o atenţie deosebită pregătirii militarilor care participă la misiuni în afara teritoriului naţional.
Statul Major General asigură funcţionarea Centrului de Drept Internaţional Umanitar al Armatei, de la Ploieşti, în cadrul căruia se desfăşoară seminarii, ateliere de lucru, şedinţe de pregătire cu participarea reprezentanţilor unor instituţii militare şi civile, menite să contribuie la cunoaşterea dreptului umanitar.
II. Despre „Comisia Naţională de Drept Internaţional Umanitar (CNDIU)”
În scopul îndeplinirii obligaţiilor ce revin României în baza tratatelor la care este parte, a fost creată, prin Hotărârea de Guvern nr. 420 din 29 martie 2006, Comisia Naţională de Drept Internaţional Umanitar, ca organ consultativ al Guvernului.
Înfiinţarea CNDIU constituie un eveniment cu o semnificaţie specială, subliniind importanţa pe care România o acordă promovării şi aplicării dreptului internaţional umanitar şi creării instrumentelor care să contribuie la dezvoltarea constantă a acestui domeniu.
Comisia Naţională de Drept Internaţional Umanitar s-a înfiinţat ca urmare a importanţei pe care domeniul abordat îl are, în condiţiile în care conflictele armate afectează tot mai multe zone geografice, iar organismele mondiale şi regionale se angajează cu forţe armate în soluţionarea acestora. Astfel de Comisii/Comitete funcţionează în toate statele europene şi în multe altele din lume.
În luna mai 2007 a avut loc lansarea oficială a Comisiei Naţionale de Drept Internaţional Umanitar. CNDIU este formată din câte un reprezentant la nivel de experţi la Ministerului Afacerilor Externe, Ministerului Apărării, Ministerului Justiţiei, Ministerului Internelor şi Reformei Administrative, Ministerului Educaţiei şi Cercetării şi al Ministerului Sănătăţii.
Pentru rezolvarea unor probleme specifice la activităţile CNDIU pot fi invitaţi în calitate de observatori, membri al Parlamentului, reprezentanţi ai instituţiei Avocatul poporului, ai Institutului Român pentru Drepturile Omului, ai Asociaţiei Române de Drept Umanitar, ai altor instituţii guvernamentale şi ai organizaţiilor neguvernamentale precum şi experţi în domeniul dreptului internaţional umanitar.
Principalele atribuţii ale CNDIU sunt următoarele:
a) examinează şi propune măsurile necesare la nivel naţional, în vederea aplicării, respectării şi prevenirii violării normelor de drept umanitar cuprinse în instrumentele juridice internaţionale la care România este parte;
b) urmăreşte şi analizează transpunerea în legislaţia internă a normelor internaţionale de drept umanitar;
c) emite avize consultative cu privire la proiecte de acte normative în domeniul dreptului umanitar şi recomandă ratificarea instrumentelor juridice internaţionale din domeniul dreptului umanitar;
d) elaborează Strategia naţională de aplicare a dreptului umanitar, care este supusă aprobării primului-ministru;
e) întocmeşte rapoarte anuale privind stadiul măsurilor de aplicare a dreptului umanitar, care sunt întreprinse de instituţiile reprezentate în CNDIU, precum şi cu privire la activităţile pe care le desfăşoară în
calitate de organ consultativ al Guvernului;
f) promovează difuzarea dreptului umanitar prin sistemul naţional de educaţie şi cel specific instituţiilor reprezentate, organizează reuniuni ştiinţifice, cursuri de formare şi de specializare în drept umanitar;
g) colaborează cu comisiile naţionale din alte state şi cu instituţiile internaţionale de profil.
Având în vedere prevederile Hotărârii Guvernului nr. 420/2006, începând cu luna mai a anului 2007, Preşedinţia CNDIU a fost deţinută de Ministerul Afacerilor Externe, sub a cărui coordonare au fost adoptate Regulamentul de funcţionare a Comisiei Naţionale de Drept Internaţional Umanitar, precum şi Strategia naţională a României de aplicare a dreptului internaţional umanitar.
Ministerul Apărării este, în conformitate cu obligaţiile asumate de România, ministerul cu cele mai importante răspunderi în acest domeniu.
În acest sens, în baza Regulamentului de funcţionare a CNDIU, Ministerul Apărării:
– în anul 2008 deţine preşedinţia Comisiei la nivel de secretar de stat;
– reprezentantul Ministerului Apărării în Comisie va coordona, în lipsa Preşedintelui, activităţile acesteia pe baza unui plan anual;
– Secretariatul permanent, asigurat de Ministerul Apărării, prin Centrul de Drept Internaţional Umanitar, va gestiona problemele administrativ-organizatorice ale Comisiei şi va monitoriza procesul de aplicare a Strategiei.
III. Despre „Strategia naţională a României de aplicare a dreptului internaţional umanitar”.
Strategia naţională a României de aplicare a dreptului internaţional umanitar a fost elaborată de Comisia Naţională de Drept Internaţional Umanitar (CNDIU) şi a fost supusă aprobării primului-ministru, în conformitate cu prevederile art. 4 lit. d) din Hotărârea Guvernului nr. 420/2006 privind organizarea şi funcţionarea Comisiei Naţionale de Drept Internaţional Umanitar.
Această strategie are drept scop „asigurarea cunoaşterii şi respectării obligaţiilor ce revin statului român prin ratificarea tratatelor internaţionale referitoare la acest domeniu şi diseminarea acestor norme în rândul societăţii civile”.
În conţinut, strategia prezintă obiectivele generale şi pe cele specifice, pentru a căror realizare conlucrează toate autorităţile naţionale competente şi organizaţiile non-guvernamentale al căror obiect de activitate este circumscris acestui domeniu. Aceste obiective asigură promovarea şi aplicarea normelor de drept internaţional umanitar atât pe plan intern cât şi internaţional.
Pe plan intern, obiectivele Strategiei Naţionale a României de aplicare a dreptului internaţional umanitar vizează în principal adoptarea măsurilor legislative de ratificare a convenţiilor din domeniul dreptului internaţional umanitar, în funcţie de caz, la care România nu este parte, de diseminare şi cunoaştere a normelor de drept internaţional umanitar în cadrul forţelor armate şi celorlalte structuri cu responsabilităţi în domeniu, precum şi în cadrul societăţii civile, iar pe plan extern participarea activă la reuniunile internaţionale în domeniul dreptului internaţional umanitar, prezentarea acţiunilor aferente întreprinse pe plan intern, sporirea vizibilităţii României în acest domeniu.
Strategia naţională de aplicare a dreptului internaţional umanitar constituie o premieră pentru România, iar prin substanţa şi amploarea obiectivelor propuse, Strategia naţională a României de aplicare a dreptului internaţional umanitar oferă o perspectivă clară şi generoasă de promovare a dreptului internaţional umanitar, fiind receptată cu interes şi aprecieri, atât în cadrul CICR, cât şi în cadrul instituţiilor şi organizaţiilor civice de resort din ţară.
Având în vedere importanţa care se acordă dreptului internaţional umanitar în plan internaţional şi european, ideile esenţiale din Strategia naţională a României de aplicare a dreptului internaţional umanitar au fost prezentate şi în cadrul grupului de lucru pentru drept internaţional, COJUR, organizat în cadrul Consiliului Uniunii Europene.
Conform strategiei se are în vedere îndeplinirea următoarelor obiective generale:
a) Urmărirea evoluţiilor care intervin în plan internaţional referitoare la convenţiile în domeniul dreptului internaţional umanitar, în vederea ratificării, în funcţie de caz, a convenţiilor la care România nu este parte.
b) Introducerea în legislaţia română a normelor de drept internaţional umanitar. 240
c) Diseminarea şi cunoaşterea normelor de drept internaţional umanitar.
d) Aplicarea normelor de drept internaţional umanitar.
e) Participarea activă la reuniunile internaţionale în domeniul dreptului internaţional umanitar şi la elaborarea unor noi instrumente, atunci când este cazul.
f) Monitorizarea îndeplinirii angajamentelor asumate de către România şi semnalarea în timp util autorităţilor a situaţiilor de încălcare a normelor de drept internaţional umanitar, precum şi indicarea măsurilor adecvate de remediere, pe baza propunerilor ministerelor de resort.
g) Cooperarea internaţională şi cooperarea cu alte comisii naţionale de drept internaţional umanitar.
Obiectivele generale sunt completate de următoarele obiective specifice:
a) Diseminarea normelor de drept internaţional umanitar în cadrul forţelor armate şi al celorlalte structuri cu responsabilităţi în domeniu, precum şi în cadrul societăţii civile.
b) Realizarea unei comunicări eficiente şi a unui flux informaţional optim.
c) Relaţia Comisiei Naţionale de Drept Internaţional Umanitar cu autorităţile naţionale.
d) Adoptarea măsurilor privind protecţia bunurilor culturale în caz de conflict armat.
e) Acordarea protecţiei adecvate civililor, femeilor, copiilor şi persoanelor defavorizate, în caz de conflict armat.
f) Resurse adecvate pentru îndeplinirea obiectivelor stabilite prin strategie.
g) Acţiuni viitoare în domeniul promovării dreptului internaţional umanitar.
Măsurile ce vor fi luate la nivelul ministerelor cu răspunderi pentru îndeplinirea obiectivelor generale şi a celor specifice, conform domeniilor de competenţă, vor fi cuprinse într-un plan de măsuri ce va fi elaborat de CNDIU.
IV. Activitatea Ministerului Apărării în cadrul CNDIU
Conform celor menţionate, Ministerul Apărării, prin structurile specializate ale Statului Major General, va contribui la realizarea obiectivului specific: „diseminarea normelor de drept internaţional umanitar în cadrul forţelor armate”.
Măsurile stabilite în strategie pentru realizarea acestui obiectiv, vizează:
a) integrarea normelor de drept internaţional umanitar în doctrina militară, programele de pregătire, programele educaţionale;
b) emiterea unor ordine sau instrucţiuni care să privească forţele armate în general şi care să reflecte, în mod concret, modul prin care se asigură de către statul român respectarea dreptului internaţional umanitar.
Activitatea de difuzare şi aplicare în armată a dreptului internaţional umanitar este, în concepţia şi acţiunea structurilor şi responsabililor din cadrul Ministerului Apărării, o parte integrantă a instruirii din unităţile şi instituţiile de învăţământ militar, a organizării şi conducerii operaţiunilor militare interne sau internaţionale, o caracteristică de bază a profesionalismului militarilor români.
Preocupările de până acum ale Ministerului Apărării pentru integrarea dreptului internaţional umanitar în procesul de instruire a personalului forţelor armate au avut în vedere atât cadrul normativ intern, cât şi reglementările internaţionale de referinţă. Odată cu înfiinţarea Comisiei şi adoptarea Strategiei se dă un nou impuls acestor demersuri.
Pornind de la prevederile Constituţiei României şi ale legilor ţării, de la angajamentele asumate de statul român prin ratificarea unor tratate internaţionale, Ministerul Apărării şi Statul Major General, în cei 18 ani de la ratificarea Protocoalelor din 1977, au întreprins următoarele măsuri:
– Crearea încă din 1990 a cadrului organizatoric pentru coordonarea şi desfăşurarea activităţii de integrare a normelor dreptului internaţional umanitar în procesul de instruire. Au fost, astfel, înfiinţate birouri juridice şi de drept internaţional umanitar la Statul Major General şi la categoriile de forţe ale armatei şi s-au numit consilieri juridici şi instructori pentru dreptul internaţional umanitar la eşaloanele tactice, în conformitate cu prevederile art. 82 din Protocolul adiţional I.
– Înfiinţarea, în 1993, a Centrului de Drept Internaţional Umanitar, cu sediul la Ploieşti, instituţie care organizează şi desfăşoară o paletă largă de activităţi pentru a asigura cunoaşterea şi aplicarea normelor umanitare de către personalul forţelor armate.
– Introducerea în programele de învăţământ ale instituţiilor militare a cursului de drept internaţional umanitar, în limita a 20 – 40 de ore anual, în conformitate cu art. 83 al Protocolului adiţional I.
– Specializarea prin cursuri în străinătate, în special la Institutul Internaţional de Drept Umanitar de la Sanremo şi Institutul Regal Superior al Apărării de la Bruxelles a peste 100 ofiţeri.
– Pregătirea prin cursuri în ţară a peste 1100 de ofiţeri cu responsabilităţi privind planificarea şi desfăşurarea activităţilor de instruire în domeniul dreptului internaţional umanitar la nivelurile operaţional şi tactic.
– Introducerea în programele de pregătire din cadrul unităţilor militare a temelor de drept umanitar.
– Crearea în cadrul şedinţelor de instruire a exerciţiilor şi aplicaţiilor de scenarii care să necesite soluţionarea pe baza normelor de drept umanitar şi să contribuie la formarea deprinderilor combatanţilor de a-şi îndeplini misiunile respectând normele umanitare.
– Elaborarea şi difuzarea de manuale de drept internaţional umanitar pentru instruirea personalului Armatei, traducerea şi editarea unor lucrări de specialitate realizate de CICR. Până în prezent, au fost aprobate şi sunt aplicate următoarele acte normative specifice, elaborate sub egida Centrului de drept internaţional umanitar:
a) D.I.U.-1, Manual pentru instruirea militarilor în drept internaţional umanitar (individ, grupă, pluton, companie-similare);
b) D.I.U.-2, Manualul instruirii personalului Armatei României privind statutul persoanelor capturate;
c) D.I.U.-3, Manual pentru instruirea personalului armatei în drept internaţional umanitar – ofiţeri, maiştri militari, şi subofiţeri.
– Valorificarea tradiţiilor umanitare al Armatei Române prin elaborarea unei lucrări cu extrase din ordinele şi instrucţiunile date de comandanţi în războiul de independenţă şi cele două războaie mondiale, în care se fac precizări de respectare a normelor umanitare.
– Cooperarea cu instituţiile guvernamentale şi organizaţiile neguvernamentale în domeniul difuzării şi aplicării dreptului umanitar.
Au fost desfăşurate în acest sens, activităţi în cooperare cu Ministerul Afacerilor Externe, Ministerul Internelor şi Reformei Administrative, Ministerul Justiţiei, Ministerul Educaţiei, Cercetării şi Tineretului, Ministerul Culturii şi Cultelor, Societatea Naţională de Cruce Roşie din România, Asociaţia Română de Drept Umanitar, Institutul Român pentru Drepturile Omului, iar pe plan extern cu Comitetul Internaţional al Crucii Roşii, Societatea Internaţională de Drept Militar şi Drept al Războiului din Belgia, Institutul Apărării pentru Studii de Drept Internaţional din SUA, Institutul Internaţional de Drept Umanitar de la Sanremo şi Institutul Regal Superior al Apărării din Belgia.
– Organizarea de cursuri şi seminarii de drept umanitar.
– Încheierea de acorduri de cooperare în domeniu, precum „Acordul de cooperare între Ministerul Apărării şi CICR privind difuzarea dreptului umanitar”, pe baza căruia s-au multiplicat, an de an, acţiunile comune în acest domeniu.
– Elaborarea unor acte legislative cu privire la participarea la misiuni în afara teritoriului naţional în care este prevăzută expres obligativitatea cunoaşterii şi respectării prevederilor tratatelor internaţionale ratificate de România.

